Park Won-soon

Park Won-soon (født 26. mars 1956 i Changnyeong i Sør-Gyeongsang, død 9. juli 2020 i Seoul) var en sørkoreansk advokat og liberal politiker. 

 Utdanning 
Park var ett av syv barn i en fattig familie som bodde på landet. Han gikk på et elitegymnas i hovedstaden Seoul og etterpå begynte han på Seoul nasjonale universitet, landets mest prestisjetunge universitet. På grunn av at han hadde deltatt i protestaksjoner mot militærregjeringen til Park Chung-hee, ble han fengslet i fire måneder og utvist fra universitetet. Etter fengselsoppholdet studerte han historie ved Dankook-universitetet i Seoul og senere tok han avgangseksamen i internasjonal rett ved London School of Economics og i statsvitenskap ved University of London. 

 Politiker 
Han ble den 26. oktober 2011 valgt til borgermester i Seoul.«Seoul Residents Elect Liberal Novice as Mayor» , Voice of America 26. oktober 2011 Han stilte som uavhengig kandidat, men med støtte fra opposisjonspartiene i landets parlament, Det demokratiske partiet og Demokratisk arbeiderparti.

Valget ble ansett som et stort nederlag for det regjerende konservative partiet Det store nasjonalpartiet. Partiets senere kandidat til presidentvalget i 2012, Park Geun-hye, hadde åpent støttet partiets kandidat, Na Kyung-won. En av opposisjonens mulige presidentkandidater, IT-gründeren Ahn Cheol-soo, støttet Park Won-soon.'Outsider in: A blow for mainstream parties, of whatever hue'. The Economist 27. oktober 2011 Det demokratiske partiet støttet Park Won-soon ettersom en ikke klarte å nominere en kandidat fra eget parti. Park kunne dessuten enklere selges inn som uavhengig, ettersom han ikke var medlem i noe parti.'Seoul Election Spells 'No-Confidence' in Political Establishment'. Chosun Ilbo 27. oktober 2011.

I forkant av parlamentsvalget i Sør-Korea i april 2012 meldte Park seg inn i opposisjonspartiet Det demokratiske enhetspartiet.Seoul Mayor Park Joins DUP KBS World 23. februar 2012

Park ble gjenvalgt som borgermester i  Seoul i juni 2014 og i juni 2020. 

 Aktivisme 
Park var en av grunnleggerne til Chamyeoyeondae (engelsk: People's Solidarity for Participatory Democracy), en ikke-statlig organisasjon som fremmer demokrati og menneskerettigheter i Sør-Korea.

Han var også kjent for å ha vært en advokatene til en kvinnelig student som vant landets første sextrakaseringssak- mot en politimann i Bucheon i 1986.

 Død 
Park ble funnet død på Bugakberget i Seoul 9. juli 2020.

 Referanser 

 Eksterne lenker 
  «Ruling party tastes defeat in Seoul» , Asia Times Online 28. oktober 2011 (kommentar til valget)



Kategori:Borgermestre i Seoul
Kategori:Sørkoreanske advokater
Kategori:Personer fra Sør-Gyeongsang